”Лудогорец” загуби от ”Унион Берлин” в Испания | Spainbg
”Лудогорец” загуби от ”Унион Берлин” в Испания
Българският шампион “Лудогорец” загуби от “Унион” /Берлин, Германия/ с 0:1 в контролна среща по футбол, играна на стадион “Санта Мария Поло” край Малага.
Това е първа проверка за “Лудогорец” на испанска земя. Отборът на “Унион” /Берлин/ е на 10-то място във временното класиране на втора германска Бундеслига с актив от 24 точки /6 победи, 6 равни мача и 7 загуби/, предаде БТА.
В 15-та минута румънският защитник на българския шампион Козмин Моци изчисти в корнер. Ъгловият удар бе изпълнен, получи се разбъркване, а Бенямин Кьолер центрира от дясно. Топката стигна до Себастиан Полтер, който засече ефектно топката със странична ножица – 1:0 за “Унион”.
След получения гол българският отбор доминираше на терена на стадион “Санта Мария Поло”, а на два пъти бразилският нападател Жуниор Кишада бе близко до изравнителния гол. В 20-та минута след центриране в наказателното поле Кишада отправи опасен удар, но германски защитник успя да отбие топката от самата гол-линия.
В 43-та минута след двойно подаване с Вандерсон бразилецът Кишада излезе сам срещу вратаря Даниел Хас, но пропусна от чисто положение. През второто полувреме българският отбор владееше инициативата и в 55-та минута удар на словенския нападател Роман Безяк мина близко край вратата.
Малко по-късно Христо Златински стреля от границата на наказателното поле, но отново без резултат. В 61-та минута Витиня извърши фаул срещу откъснал се сам срещу вратаря германски играч и получи директен червен картон. Заради контролния характер на мача на мястото на Витиня се появи Преслав Петров.
В 80-та минута пък страничната греда на Иван Чворович се оказа негов помощник след силен удар на Бранди, отново със странична ножица както при отбелязания гол. Така последният съдийски сигнал на испанския съдя прозвуча при резултат 1:0 за “Унион”.
Следващата контролна среща на “Лудогорец” /Разград/ на испанска земя е на 28 януари срещу първодивизионния хърватски отбор “Риека”, а мачът ще се играе на градския стадион в Сан Педро де Алкантара. ”Риека” е на второ място във временното класиране на футболното първенство на Хърватия.
Please solve the "You are not a bot" exercise: 14 - 17 + 0 =